《张丞相生朝二十韵》
宋代·张元干

凤历推炎德，宗臣系重轻。
神开丹扆梦，人向紫岩生。
昴宿秋旻迥，坤维玉露清。
风云符感遇，草木畏威名。
不有三灵助，宁无四海惊。
大江元帝渡，细柳亚夫营。
劲气吞妖孽，深谋厉甲兵。
天旋黄屋正，日转赤墀明。
茅土宜班数，山河旧著盟。
济时登衮职，命世属阿衡。
社稷扶持了，乾坤整顿成。
勋庸多部曲，陶冶遍公卿。
牙帐罗旌启，萱堂合鼓笙。
诞辰尊寿母，善倾及难兄。
庆积基墉固，源长福禄并。
欲知貂珥贵，倍觉彩衣荣。
象阙锋车召，沙堤相印迎。
指麾烽燧静，翊戴泰阶平。
老鹤三千岁，飞鹏九万程。
百川浮巨斝，快饮吸长鲸。

作者简介：张元干（1091年—约1161年），字仲宗，号芦川居士、真隐山人，晚年自称芦川老隐。芦川永福人（今福建永泰嵩口镇月洲村人）。历任太学上舍生、陈留县丞。金兵围汴，秦桧当国时，入李纲麾下，坚决抗金，力谏死守。曾赋《贺新郎》词赠李纲，后秦桧闻此事，以他事追赴大理寺除名削籍。元干尔后漫游江浙等地，客死他乡，卒年约七十，归葬闽之螺山。张元干与张孝祥一起号称南宋初期“词坛双璧”。